google/wiki40b huggingface dataset:
Paul Clemen

Bakgrunn

Clemen ble født som sønn av professoren Christian August Julius Clemen (1838–1920) og hans kone Helene Voigt (1842–1907). Hans to brødre Carl og Otto ble fremtredende vitenskapsmenn innenfor henholdsvis teologi og historie.
Han studerte ved universitetene i Strasbourg og Bonn.

Forskerkarriere

I Strasbourg tok han sin doktorgrad i 1889 med en avhandling om portretter av Karl den store (Porträtdarstellungen Karls des Grossen). I 1893 habiliterte han seg i Bonn. I samme år ble han utnevnt provinzialkonservator i Rhinprovinsen. I denne rollen ble han ansvarlig for konservering og dokumentasjon av minnesmerkene i provinsen. Han ble professor i kunsthistorie i Bonn i 1898. Et år senere ble han utnevnt professor i kunsthistorie ved Kunstakademie Düsseldorf. I 1902 ble han professor (ordinarius) i kunsthistorie i Bonn. Denne posisjonen beholdt han frem til han pensjonerte seg i 1936. I Bonn var Heinrich Lützeler blant hans studenter. Han var guest professor ved Harvard University i årene 1907–1908.
Clemens første publikasjoner om middelalderens kunst imponerte provinsens myndigheter såpass mye at de gjorde ham ansvarlig for å danne en fortegnelse over minnesmerkene i provinsen. Han begynte i 1891 å gi ut serien Die Kunstdenkmäler der Rheinprovinz (Minnesmerkene i Rhinprovinsen), som han redigerte for de neste 46 årene. Prosjektet nådde sitt høydepunkt i 1937 med utgivelsen av et bind om Kölnerdomen, som var skrevet i samarbeid med Heinrich Neu og Fritz Witte.
Under første verdenskrig var Clemen leder av kunstkommisjonen til den tyske okkupasjonsmakten i Belgia. I en nekrolog over Clemen i det amerikanske tidsskriftet College Art Journal ble det hevdet at kunstkommisjonen «ikke plyndret det okkuperte landet for dets kunstobjekter, men tvertimot så som dets oppgave å katalogisere og forevige belgiske minnesmerker.»Hans arbeid under krigen resulterte både i boken Kunstschutz im Kriege (1919) og det to-bindige verket Belgische Kunstdenkmäler (München 1923).
Flere av minnesmerkene som Clemen hadde som sin oppgave å bevare, blant dem flere middelalderkirker i Köln, ble ødelagt under annen verdenskrig. Hans hus og hans bibliotek med et manuskript over en diskurs om Rhinlandets kunsthistorie gikk også dukken.
Neustadt-Glewe

Arkitektur og historie

Byen omtales første gang i et dokument fra 1248. Byen gjennomgikk ødeleggende bybranner i 1694 og 1727, branner som hadde gitt skader som var synlige enda så sent som på 1970-tallet. Byen unngikk imidlertid bombing og andre herjinger under andre verdenskrig, og bykjernen har derfor et eldre preg med bindingsverkshus i en eller to etasjer og flere stenlagte gater. I byen finner man en borg med aner fra 1200-tallet, og deler av byen preges av 1400-tallets byplanlegging.
I 1942 ble det oppført en flyplass øst i Neustadt ettersom det under andre verdenskrig var flyverksteder i byen knyttet til Dorniers flyfabrikk. Flyplassen ble under krigens siste dager omgjort til konsentrasjonsleir. I DDR-tiden ble flyplassen brukt til seilflyplass, og har i dag beholdt den statusen. Frem til 1939 hadde byen en teknisk høgskole med internasjonale studenter blant elevene.

Religion

Neustadt var frem til andre verdenskrig en protestantisk by, men gjennom tilflytting fra tyskspråklige områder i Tsjekkoslovakia, samt fra Preussen og Pommern, utgjør katolikkene nå omkring 10 prosent av byens befolkning. Katolikkene har en egen kirke, oppført i 1968.
Den jødiske forsamlingen opphørte å eksistere under den nazistiske epoken. Synagogen ved Neuhöferstrasse ble brent under krystallnatten i 1938, og den jødiske gravlunden ble jevnet med jorden. De fleste medlemmene døde under holocaust.
Middelalderkirken Alte Kirche ved 1100-tallsborgen ble skånet for krigens bomber, men kirkegården ble skjendet i krigens siste fase. En minneobelisk fra første verdenskrig og større familiegraver ble rasert i juni 1945. Våren og sommeren 1945 ble byen plyndret flere ganger av tidligere konsentrasjonsleirfanger, som av den russiske okkupasjonsmakten fikk tillatelse til å ta hva de ville fra innbyggerne i Neustadt.

Næringsliv

Produksjon av lær har vært byens kjennetegn. Lærfabrikken var i jødisk eie fram til 1938, under navnet Adler und Oppenheimer. I DDR-epoken hadde den en ledende posisjon i landets lærindustri, med en produksjon på slutten av 1960-tallet på 20 000 garvede svinehuder som hovedsakelig ble brukt til kofferter og vesker, skotøyoverlær, støvler og lærfrakker. Ved siden av denne næringen har jordbruket vært viktig.
Det svenske kraftselskapet Vattenfall har siden 2003 drevet et geotermisk energiverk i Neustadt-Glewe.
Støv på hjernen (1959)

Dansk versjon (1961)

I 1961 ble det laget en dansk film basert på den norske filmen fra 1959. Også den danske filmen hadde tittelen Støv på hjernen. Det danske manuskriptet tok utgangspunkt i Eva Ramms og Øyvind Vennerøds arbeid, bearbeidet av Aage Stentoft og Arvid Müller. Regien på den danske filmen var ved Poul Bang, og Dirch Passer og Helle Virkner spilte to av de mest sentrale rollene.
Wonsan

Administrativ inndeling

Byen er delt inn i 45 dong (nabolag) og 14 ri (landsby).
Dixie Mission

United States Army Observation Group, som regel kalt Dixie Mission, var USAs forsøk på å etablere offisielle forbindelser med Kinas kommunistiske parti og Folkets frigjøringshær, som da hadde sine hovedkvarter i Yan'an i provinsen Shaanxi. Oppdraget ble lansert den 22. juli 1944 under Andre verdenskrig og varte til 11. mars 1947.
Målet var dessuten å undersøke kommunistpartiet politisk og militært, og avgjøre hvorvidt det ville gagne USA å skape slik kontakt. John S. Service fra USAs utenriksdepartement var ansvarlig for den politiske analysen, og oberst David D. Barrett fra USAs hær utførte den militære. Til å begynne med mente de at de kinesiske kommunistene kunne være verdifulle allierte under og etter krigen, og at atmosfæren i Yan'an var mer energisk og mindre korrupt enn i de nasjonalistiske områdene (Kuomintang-kontrollert Kina). Etter krigen ble rapportene såvel som Service og Barrett fordømt av fraksjoner i den amerikanske regjeringen som støttet de kinesiske nasjonalistene, og i stedet ble McCarthyismen den styrende for USAs Kinapolitikk. Service ble avskjediget og Barrett ble nektet forfremmelse til brigadegeneral.
Oppdraget bestod også ved hjelp av Patrick Hurleys og George Marshalls diplomatiske reiser å prøve å få til en allianse mellom kinesiske kommunister og nasjonalister. Begge disse diplomatiske fremstøtene var mislykkede.
Senere tjente oppdragets blotte eksistens som et positivt minne av relasjonene mellom Kina og USA. Da Richard M. Nixon gjenopptok offisielle relasjoner mellom landene var veteraner fra oppdraget, som John Service og Koji Ariyoshi, blant de første amerikanerne til å besøke Kina.
Blind-Fredrik

«Blind-Fredrik» er en skillingsvise om Fredrik Øvrevold, født på Vestvågøy i Lofoten i 1878. I sin ungdom var han kjent som en spilloppmaker. 21 år gammel dro han til Birtavarre for å prøve lykken som anleggslusk og rallar i gruvene. Han hadde ikke arbeidet der så lenge før ulykken skjedde. Eldre og mer erfarne gruvearbeidere som var sammen med ham der, kunne senere fortelle at Fredrik hadde tent lunten med en lampe. Vanligvis brukte man fakkel. Da eksplosjonen kom var Fredrik like i nærheten, og han mistet synet samtidig som han ble sterkt forbrent på deler av kroppen. Etter dette reiste Fredrik Øvrevold rundt og livnærte seg på å selge skillingsviser. I sine viser tok han alltid anleggsarbeiderens parti. Visa «Blind-Fredrik» som han skrev like etter ulykken, ble faktisk forbudt enkelte steder fordi Fredrik ga klar beskjed om hvor hjelpe- og rettsløse gruvearbeiderne egentlig var. Han har skrevet en rekke viser som «Tragedien i Beiarfjorden», «Den forlatte yngling» og «Den siste vise». Blind-Fredrik døde i 1954, og visa om han er sunget inn på platen Frem fra Glemselen kap. 9 med Helge Borglund.
Kjønnshormon

Kjønnshormoner er hormoner som regulerer de seksuelle funksjonene og utviklingen av de sekundære kjønnskjennetegn. Mannlige kjønnshormoner kalles androgene hormoner, mens de kvinnelige omfatter en lang rekke forskjellige former for østrogener og gestagener (progesteron). Mannlige og kvinnelige kjønnshormoner produseres hos begge kjønn.
Korea National Park Service

Korea National Park Service er et myndighetsorgan i Sør-Korea underlagt landets miljøverndepartement, som har ansvaret for 19 av landets 20 nasjonalparker. Innenfor arbeidsoppgavene til KNPS ligger det å utvikle og etablere fasilitetene i parkene for å gjøre de lettere tilgjengelig for publikum, samt å sørge for informasjonsmateriale om parkene. KNPS ble etablert i 1987 og opererer blant annet en egen politistyrke.
Ansvaret for Hallafjellet nasjonalpark ligger ikke til KNPS, men til Jejus egne myndigheter.
Opprinnelig var myndighetsorganet underlagt Anleggsdepartementet, siden 1991 Innenriksdepartementet, og siden 1998 Miljøverndepartementet.
KNPS ledes av Eum Hong-woo
Dracula Untold

Handling

Filmen tar for seg forhistorien til mannen som blir den mytiske vampyren Dracula.
Thüringens landdag

Parlamentsbygningene

Landdagen holder til i flere bygninger i Arnstädterstrasse i Erfurt. Den eldste bygningen ble oppført mellom 1936 og 1937 i nyklassisistisk stil. Plenumssalen finnes i en bygning fullført i 2003. Et høyhus fra 1951 brukes til kontorer.

Historie

Det første valget til landdagen etter gjenforeningen ble holdt 14. oktober 1990. Ved dette valget og de senere, har CDU vært det største partiet.

Oppgaver

Landdagen er delstatens lovgivende makt, velger ministerpresidenten og kontrollerer den utøvende makt.

Valg

Valget foregår ved en kombinasjon av personvalg og partivalg. Førstestemmen gjelder et personvalg i valgkretsen, mens andrestemmen går til en partiliste. Sperregrensen er 5 % og partier som kommer under denne grensen blir ikke representert i landdagen.
Andreas Dahlén

Karriere som klubbspiller

Dahlén startet sin karriere som fotballspiller i Brynäs IF, før han i januar 2004 gikk til IFK Norrköping. I juli 2005 signerte han for Umeå FC, hvor han ble fram til han i januar 2007 signerte for Gefle IF. Den 9. desember 2009 ble det kjent at han hadde signert en kontrakt på to og et halvt år for tyske Hansa Rostock. Den 13. juni 2010 forlot Dahlén Hansa Rostock til fordel for FSV Frankfurt. Etter å ha spilt kun en kamp i løpet av 2011/12-sesongen, ble kontrakten 16. januar 2012 terminert etter en gjensidig avtale mellom spilleren og klubben. Dahlén vendte tilbake til Sverige, og har siden 2013-sesongen spilt for Åtvidabergs FF.
Venjan

Venjan er et tettsted i Mora kommune i Dalarnas län i landskapet Dalarna i Sverige. Tettstedet ligger ved elva Vanåns utløp i Venjansjön. I 2010 hadde tettstedet 295 innbyggere.
NorgesGruppen

Bakgrunn

NorgesGruppens driftsinntekter økte med 2,2 mrd. kroner til 87 mrd. kroner i 2018, et år da NorgesGruppen hadde fem færre butikker enn fjoråret. 80 prosent av konsernets totale vekst på 3,3 prosent var organisk, altså fra eksisterende butikker. Driftsmarginen for 2018 var på 3,6 prosent (3,6 prosent i 2017).

Butikker

NorgesGruppen har ulike kjedekonsepter i det norske markedet; lavprisbutikker, supermarkeder og distriktsbutikker. Konsepter i dagligvare er KIWI, MENY, SPAR og Joker. Deli de Luca, MIX og Jafs er servicehandelskonseptene.
Tigerland

Sammendrag

I september 1971 blir Roland Bozz (Colin Farrell) - en ustyrlig soldat uten respekt for autoriteter – sendt til Fort Polk. Han blir raskt venn med to andre rekrutter, Paxton og Milter. Han møter sin nye kommanderende offiser Saunders, og blir etterhvert utnevnt til troppsleder. En annen menig, Wilson, plager Miter og Bozz. Under en øvelse prøver Wilson å skyte Bozz med en pistol. Men den er defekt, og han overlever. Bozz ønsker Wilson ut av hæren, og Saunders sier at han skal ta hånd om det. De blir sendt til Tigerland, et område utformet som en liten kopi av Vietnam. 
Men Wilson blir bare omplassert, og forteller Bozz at han vil drepe ham uansett hva det tar. Bozz planlegger å stikke til Mexico. Men menig Johnson forteller at hvis Bozz stikker av, så kommer han til å gå etter Paxton og dermed kommer Bozz til å være ansvarlig for vennens død. Under en øvelse bytter Wilson til ekte ammunisjon. Bozz skyter tilbake med blanke skudd, og skader Paxton i øyet. Hele troppen blir sendt til Vietnam, bortsett fra Paxton som slipper på grunn av øye-skade. En epilog sier at Paxton aldri fant ut hva som skjedde med Bozz eller de andre i troppen.
Sanger (Lillebjørn)

Album

Albumet – som ble produsert av Jan Erik Kongshaug – består av ti spor, hovedsakelig i sjangeren viser og country om blant annet kjærlighet, samt en protestsanger, og litt filmmusikk . Sangen «Se deg aldri tilbake»  ble skrevet til filmen Blücher (1988), som ble regissert av Oddvar Bull Tuhus.
Enkelte av sangene har også et dypere budskap. Det er verdt å merke seg sangen «Troll!» , som har et sterkt poltisk budskap , samt de filosofiske sangene «Chagall's Gylne Snitt» , «Språkets Poesi»  samt «Ord Over Sannhetens Bord» .
Trass i dette, var ikke albumet i nærheten av å komme inn på salgslistene.

«Kjærlighet & Karlsons Lim»

Tekst og musikk: Lillebjørn Nilsen

«Språkets Poesi»

Tekst og musikk: Lillebjørn Nilsen 
«Språkets Poesi» handler om en dikter.

«Ord Over Sannhetens Bord»

Tekst og musikk: Lillebjørn Nilsen

«Yvonne's Ring»

Tekst og musikk: Lillebjørn Nilsen

«Klezmorim» (Kanefart På Lillehammer)

Musikk: Lillebjørn Nilsen 
Sangen er instrumental, altså uten tekst, men handler (ifølge undertittelen) om kanefart på Lillehammer.
Til denne låten ble gitaren stemt i G D-G-D-G-H-D   i rekkefølge fra tykkeste til smaleste streng, mens det normale er E-A-D-G-H-E. Første, andre og sjette streng er altså stemt ned en tone for akkurat denne låten, for å få det som på engelsk kalles «Open G-tuning», eller rett og slett åpen stemming på norsk.
Metoden er velkjent og har blitt benyttet av både Keith Richards, gitaristen fra Rolling Stones i sangen Start Me Up, og Joni Mitchell i sangene «Little Green» og «Nathan LaFraneer».

«Hav og Himmel»

Tekst og musikk: Lillebjørn Nilsen 
Sangteksten beskriver Skagen-maleren Peder Severin Krøyer, der han maler sin hustru Marie på Østerstrand før hun forlater ham til fordel for den svenske komponisten Hugo Alfvén.

«Hvite Piler»

Tekst og musikk: Lillebjørn Nilsen

«Se Deg Aldri Tilbake»

Tekst/musikk: Lillebjørn Nilsen/Lillebjørn Nilsen og Arild Andersen 
Denne sangen ble skrevet til filmen Blücher fra 1988 , regissert av Oddvar Bull Tuhus som er ektemannen til Lillebjørn Nilsens tidligere kollega Åse Kleveland fra gruppen Ballade!. Lillebjørn Nilsen hadde sammen med komponisten Arild Andersen fått i oppdrag å skrive filmmusikken til denne filmen, og denne  sangen ble altså skrevet i samarbeid med Arild Andersen.
Ukrainsk mesterskap på skøyter allround

Ukrainske mesterskap på skøyter allround har siden 1992 blitt uregelmessig organisert. Alle mesterskap er så langt blitt arrangert på Ledovij stadion i Kiev.

Medaljevinnere sammenlagt

En liste over ukrainske (nasjonale) allround mestere og sølv- og bronse-medaljevinnere i hurtigløp på skøyter. Se referanser for resultater på SpeedSkatingNews.info for det enkelte år.
Bielsko

Bielsko (tysk: Bielitz, tsjekkisk: Bílsko) var inntil 1950 et uavhengig by i Cieszyn Silesia, i Polen. I 1951 ble den slått sammen med Biała Krakowska, som skapte den nye byen Bielsko-Biała. Bielsko er den vestre delen av den byen.
Gogea Mitu

Liv

Gogea Mitu, hvis egentlige navn er uklar- enten Gogu Ștefănescu, Dumitru Goagă eller Dumitru Ștefănescu- var første av elleve barn i en fattig bondefamilie. To av barna led av gigantisme: Gogea og broren Tudorel (som døde syv år gammel).
Da han var sytten år gammel ble han ansatt av et sirkus i Praha, Tsjekkoslovakia, som viste ham frem som en menneskelig raritet, og deretter av sirkuset Globus fra Monaco som tilbød ham en bedre kontrakt.
En tidligere bokser, Umberto Lancia- av italienske foreldre, men som var født og bodde i Romania- fikk høre om Mitu og bestemte seg for å prøve å overtale ham til å bli bokser og ha ham som manager. De trente sammen og i 1935 gikk Lancia, som i denne anledning brukte navnet Bello Berti, i ringen mot Mitu i Galați, foran tre tusen tilskuere. 
Etter at han hadde lært bokseteknikken til en viss grad, ble han profesjonell bokser og fikk en annen italiener, Giacomo Pometti, som trener. Sin første kamp som profesjonell bokser hadde Mitu i hovedstaden, București, den 6. juni 1935 mot italieneren Saverio Grizzo, en kamp som Mitu vant på knockout i første runde. Hans andre kamp fant sted samme måned og var mot amerikaneren George Godfrey, en tidligere verdensmester i tungvekt, en kamp som Mitu tapte. Neste kamp var mot Dumitru Pavelescu, som var Romanias landsmester i tungvekt. Mitu vant denne kampen i første runde på knockout.
En annen kamp var mot Primo Carnera, også han en tidligere tungvekttittelholder, som endte med et poengtap for Mitu. Mitus siste kamp, som endte uavgjort, var mot Bergman (ukjent fornavn), en tysk-franskmann.
I begynnelsen av juni 1936, kort tid etter at han hadde returnert til Romania med tog fra Istanbul i Tyrkia (eller Paris, ifølge andre kilder), ble han syk og døde den 22. juni på et sykehus i București. Det er uklart hva som var dødsårsaken, men tuberkulose er en av teoriene.
Mitu, som ble kalt «Goliat fra Romania», ble bisatt i Mârșani. I 1980 ble hans jordiske levninger gravd ut og brukt en stund som undervisningsmateriale ved Medisinuniversitetet i Craiova, før de ble gravlagt igjen.

Æresbevisninger

En gate er oppkalt etter ham i hans hjemby.
Teglass

Teglass, sylinderformet glass til å drikke te av. Teglass står gjerne i en holder med hank av metall. Men teglass kan også ha en hank av glass, og ved bruk blir denne siste typen gjerne plassert på en brikke av kork eller annet varmeisolerende materiale. Teglass rommer fra ca. 0,1 til ca. 0,2 liter.
Teglass er mye brukt i Russland, og i Koltsjugino var det stor produksjon av teglassholdere.
I senere tid er teglass også brukt til å drikke Irish coffee av.
Eulina

Utseende

Middelsstore, avlangt-ovale, glatte og blanke, kraftig punkterte bladbiller.

Levevis

Chrysomelinae tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Larvene er radikalt forskjellige fra de voksne i levevis og i kroppsbygning. Larveutviklingen tar to år eller mer. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.

Utbredelse

Slekten er utbredt i det østlige Australia.
Skulptur

En skulptur (av latin sculpere, «hugge ut») er et tredimensjonalt kunstverk av enhver type. Tradisjonelle skulpturer kan være hugget i stein eller tre, eller være fremstilt av materialer som bronse, gips eller porselen. Moderne skulpturer kan være laget av industrielle materialer som aluminium eller plast, og skulpturer kan også være ferdig produserte gjenstander (readymades) som kunstneren har valgt ut i en bestemt hensikt.

Forskjellige former

Den tradisjonelle skulpturen framstår ofte som en representasjon knyttet til erindring. Den er gjerne figurativ, står på et bestemt sted og forteller i et symbolsk språk om dette stedets mening eller bruk. 
Den modernistiske skulpturen er i sammenligning stedløs, abstrakt og selv-referensiell.
Etter at 1970-årenes konseptkunst og ulike former for postmoderne, stedsspesifikke kunstpraksiser utvidet definisjonen av «skulptur», kan begrepet betegne nesten alle former for kunstneriske aktiviteter. Særlig mange kunstnere fra den amerikanske avant-garden fra siste halvdel av 1960-tallet, som Robert Smithson, Robert Morris og Gordon Matta-Clark, har vært viktige for utviklingen innen samtidig skulptur. Skulpturbegrepet relaterer i dag like gjerne til ulike former for landskapsprosjekter, arkitektoniske problemstillinger og sosiale mekanismer, som til modernismens fokus på «god form» eller tidligere tradisjoners gjengivelse av menneskekroppen.

Norske skulpturer

Vigelandsanlegget etter kunstneren Gustav Vigeland er på 320 mål og inneholder 212 skulpturer. 
Ørnulf Bast og Skule Waksvik er blant de norske skulptører som er representert over hele landet.
A True Story

A True Story er et musikkalbum med Shatoo, utgitt i 1987. Dette er bandets første plateutgivelse.
Old Faithful

Old Faithful er en geysir i Yellowstone nasjonalpark i Wyoming i USA. Geysiren fikk sitt navn 1870 under Washburn–Langford–Doane Expedition og ble dermed den første geysiren i en nasjonalpark til å få et offisiellt navn. Navnet, "Gamle trofaste", kan sies å være velfortjent, ettersom geysiren er svært punktlig, med et utbrudd omtrent hvert 65. minutt. Da kaster den kokende vann mellom 30 og 55 meter opp i luften.
Moss og Rygge Golfklubb

Moss og Rygge Golfklubb ble stiftet i 1991, de bruker Evje Golfbane (Evje Golfpark AS) i Evjetangen 15, 1570 Dilling som sin Golfbane.
Evje Golfpark ble stiftet i 2001.
Iphiastus

Utseende

En middelsstor, ganske kraftig, mørk trebukk med hvite flekker på dekkvingene. Oversiden er litt blank. Antennene er noe lengre enn kroppen, svarte, med en brem av korte, mørke hår på innersiden. Pronotum er mørkt brunrødt, bredere enn langt, med rundede sider og to mer eller mindre tydelige, lyse tverrstriper. Dekkvingene har markerte "skuldre" og er nesten parallellsidieg.

Levevis

Disse billene har larver som lever i død ved.

Utbredelse

Slekten er utbredt i Queensland, Salomonøyene og Aruøyene.
Alex Ferreira

Karriere

Ferreira fikk sin X Games-debut med en 13.-plass i Vinter-X Games Aspen 2013, og fulgte opp med en 12.-plass i Vinter-X Games Europa 2013.
24. januar 2014 tok han sin første X Games-medalje med bronse under Vinter-X Games Aspen 2014. Året etter fulgte han opp med en ny bronsemedalje under Vinter-X Games Aspen 2015.
Under X Games Oslo 2016 tok han sølvmedaljen i SuperPipe-finalen.
Han tok sølv under Vinter-OL 2018.
Ghana Football Association

Historie

The Gold Coast Football Association ble stiftet i 1920, da Ghana fortsatt var britisk koloni og landet het Gullkysten. Det var et av de eldste fotballforbundene i Afrika, og det var også i regionen rundt Accra og Cape Coast at en av de første fotballigaene i subsaharisk Afrika ble startet. Etter en sped begynnelse i 1915 tok det for alvor av i 1922, og det første laget som vant ligaen var Accra Hearts of Oak Sporting Club.
Etter interne stridigheter ble så forbundet omorganisert i 1957, og det fikk da navnet The Ghana Amateur Football Association. Året etter ble det medlem av FIFA og CAF, men det var ikke før 1993 at ordet «amatør» ble fjernet og forbundet fikk sitt nåværende navn.
Turn under Middelhavslekene 1959

Turn under Middelhavslekene 1959. Turn var en av flere sporter under de tredje Middelhavslekene som ble arrangert i Beirut i Libanon i perioden 11. til 23. oktober 1959. Dat var tredje gangen som turn var med på programmet under Middelhavslekene. Det ble konkurrert i åtte øvelser i turn, kun for menn, sju individuelle og en lagkonkurranse. Den forente arabiske republikk ble beste nasjon med fem gullmedaljer foran Frankrike med tre.
Det baltiske republikanske partiet

Det baltiske republikanske partiet (russisk: Балтийская республиканская партия), forkortet BRP, er et politisk parti i Russland. Partiet ble grunnlagt den 1. desember 1993, i Kaliningrad oblast.
Lederne for partiet er Sergei Pasko og Rustam Vasiliev.
Partiet har ca. 100 medlemmer, men mange støtter også partiet uoffisielt.
Den viktigste politiske saken for partiet er å grunnlegge en autonom baltisk republikk i Kaliningrad-regionen, muligens totalt uavhengig av Russland. En slik republikk ville i så tilfelle bli utformet som et parlamentarisk demokrati med uavhengig jurisdiksjon. Byen Kaliningrad vil få tilbake sitt opprinnelige navn Königsberg, og andre byer i regionen vil også få tilbake sine opprinnelige, historiske navn.
Partiets ideologi er grunnleggende sosialliberal, men folk med andre politiske orienteringer godtas også, så lenge de ønsker økt autonomi for Kaliningrad.
Den 26. mars 2003 mistet BRP sin status som politisk parti, grunnet russiske lover som sier at offisielle politiske partier må ha et stort antall medlemmer i mange av Russlands regioner, noe som gjør forholdene vanskelige for regionale politiske partier.